KLASA: UP/I-034-02/24-01/108

URBROJ: 711-02-02/07-2025-6

Zagreb, 12. ožujka 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznik****a Stipana Šašlina, OIB: …………….., zastupnika u Hrvatskom saboru do 16. svibnja 2024. i općinskog načelnika Općine Draž,** pokrenutom po službenoj dužnosti na radnom sastanku Povjerenstva od 13. siječnja 2025., na 74. sjednici održanoj 12. ožujka 2025. donosi sljedeću

**ODLUKU**

1. **Propustom pravovremenog podnošenja imovinske kartice povodom prestanka obnašanja dužnosti u roku od 30 dana po prestanku obnašanja dužnosti, obveznik Stipan Šašlin, zastupnik u Hrvatskom saboru do 16. svibnja 2024. i općinski načelnik Općine Draž, povrijedio je odredbu članka 10. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Stipanu Šašlinu izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Stipana Šašlina, zastupnika u Hrvatskom saboru do 16. svibnja 2024. i općinskog načelnika Općine Draž, utvrdilo da imenovani obveznik nije podnio imovinsku karticu sukladno članku 10. stavku 2. ZSSI-a, pa je po službenoj dužnosti pokrenulo postupak protiv obveznika sukladno članku 41. stavku 1. ZSSI-a.

Slijedom navedenog, Povjerenstvo je na stručnom radnom sastanku Povjerenstva održanom dana 13. siječnja 2025. utvrdilo postojanje pretpostavki za pokretanje postupka vezano za moguću povredu članka 10. stavka 2. ZSSI-a te je o istome obvezniku dostavilo obavijest KLASA: UP/I-034-02/24-01/108, URBROJ: 711-02-02/07-2025-03 od 13. siječnja 2025., koju je obveznik zaprimio 5. veljače 2025. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik se na navedenu obavijest očitovao navodeći da je tijekom svih godina obnašanja mandata, kako općinskog načelnika Općine Draž, tako i zastupnika u Hrvatskom saboru, redovito, sukladno propisanim odredbama ZSSI-a, ispunjavao svoje obveze vezane uz ispunjavanje imovinske kartice, njenih izmjena, stupanja na nove dužnosti, kao i godišnjih obveza podnošenja imovinske kartice. Nakon prestanka obnašanja dužnosti zastupnika u Hrvatskom saboru 16. svibnja 2024., a nastavno na daljnje obnašanje dužnosti općinskog načelnika Općine Draž, nenamjerno je i nehotice propustio rok za podnošenje imovinske kartice povodom prestanka obnašanja dužnosti zastupnika u Hrvatskom saboru te je istu podnio dana 1. listopada 2024. Navodi da je u određenom razdoblju podnošenja imovinske kartice, odnosno do 15. lipnja 2024., zbog prestanka obnašanja dužnosti zastupnika u Hrvatskom saboru, i dalje obnašao i dužnost općinskog načelnika te je zbog mnoštva obveza, sastanaka i službenih putovanja nenamjerno smetnuo s uma obvezu podnošenja imovinske kartice u roku od 30 dana od dana prestanka obnašanja dužnosti. Navodi da obvezu nije ni na koji način htio izbjeći, što je i vidljivo iz podnošenja imovinske kartice od 1. listopada 2024. Zaključno, a nastavno na navedeno, obveznik moli da se uvaži njegovo očitovanje, kao i okolnosti da je sve ove godine uredno i na vrijeme izvršavao obvezu podnošenja imovinske kartice.

U tijeku postupka Povjerenstvo je izvršilo uvid u službenu bilješku Povjerenstva od 24. rujna 2024., informativnu obavijest Povjerenstva od 4. listopada 2024. o otvaranju predmeta, obavijest Povjerenstva KLASA: UP/I-034-02/24-01/108, URBROJ: 711-02-02/07-2025-03 od 13. siječnja 2025. s pripadajućom povratnicom, očitovanje obveznika od 19. veljače 2025. te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika i Registar imovinskih kartica utvrdilo da je Stipan Šašlin profesionalno obnašao dužnost zastupnika u Hrvatskom saboru u mandatu od 22. srpnja 2020. do 16. svibnja 2024. godine, kao i da volonterski obnaša dužnost općinskog načelnika Općine Draž od 24. svibnja 2013. pa nadalje.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu toga Zakona, dok je točkom 34. propisano da su obveznici i župani, gradonačelnici, općinski načelnici i njihovi zamjenici. Stoga je Stipan Šašlin, povodom obnašanja dužnosti zastupnika u Hrvatskom saboru do 16. svibnja 2024. i općinskog načelnika Općine Draž, obveznik toga Zakona te je dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da je obveznik Stipan Šašlin dana 1. listopada 2024. podnio imovinsku karticu povodom prestanka obnašanja dužnosti zastupnika u Hrvatskom saboru, a koja mu je odobrena dana 8. listopada 2024. godine.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom, dok je stavkom 2. propisano da su obveznici dužni, između ostaloga, podnijeti imovinsku karticu u roku od 30 dana po prestanku obnašanja dužnosti. Stavkom 5. propisano je, između ostaloga, da je obveznik, ako podnosi imovinsku karticu nakon isteka rokova propisanih stavcima 2. toga članka, dužan podnijeti imovinsku karticu sa stanjem na zadnji dan roka za podnošenje imovinske kartice koju je propustio podnijeti u roku.

Člankom 14. stavkom 1. ZSSI-a propisano je da će Povjerenstvo, ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, pokrenuti postupak protiv obveznika zbog povrede odredbi o podnošenju imovinske kartice.

Dakle, iako je obveznik bio dužan podnijeti imovinsku karticu povodom prestanka obnašanja dužnosti zastupnika u Hrvatskom saboru u roku od 30 dana po prestanku obnašanja dužnosti, tj. do 15. lipnja 2024. sa stanjem na taj dan, isti je to učinio tek 1. listopada 2024. pa je stoga utvrđeno da je obveznik takvim svojim propustom povrijedio odredbu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a, opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odlučivanja o vrsti sankcije kao olakotnu okolnost uzelo u obzir činjenicu da je obveznik naknadno ipak podnio predmetnu imovinsku karticu povodom prestanka obnašanja dužnosti zastupnika u Hrvatskom saboru, kao i da obveznik nije imao ranije utvrđenih povreda odredbi ZSSI-a. Stoga je Povjerenstvo za opisanu povredu smatralo opravdanim obvezniku izreći sankciju opomene.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je odlučilo kako je navedeno u izreci ove odluke.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Stipan Šašlin, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana